[{"text_idx": "#000002", "text": "Wrth gerdded i mewn i festri capel Tabor ym mhentre Dinas ar arfordir Gogledd Penfro, cewch wledd i\u2019r llygaid sy\u2019n gwbl wahanol i unrhyw festri arall yng Nghymru. \u2018Ers y gwaith i drawsnewid yr adeilad, mae\u2019r caffis sy wedi bod ma wedi bod yn llewyrchus dros ben \u2013 y lle yn aml wedi bod yn llawn dop!\u2019 esbonia Morys Rhys, ysgrifenydd capel Tabor. Defnyddio adeilad y capel i greu canolbwynt cymunedol newydd wnaeth Tabor \u2013 a chael bendith wrth wneud."}, {"text_idx": "#000003", "text": "\u2018Dechreuodd y syniad ymhell dros ddegawd yn o\u0302l\u2019, meddai Alwyn Daniels, gweinidog y capel ar y pryd, \u2018pan redon ni gyfres o fyfyrdodau yma dros y grawys, gyda choffi a chlonc wythnosol yn rhan o hynny. Wnaethon ni ddim byd i ddechrau, ond pan ddaeth hi\u2019n 2016 roedd problemau tamprwydd ac oerni wedi cyrraedd y pwynt lle roedd rhaid gwneud rhywbeth. A dyma geisio newid yr her yn gyfle!\u2019"}, {"text_idx": "#000004", "text": "Roedd ysgol y pentre wedi cau, ac er bod traeth poblogaidd Cwm-yr-Eglwys dafliad carreg yn unig o safle\u2019r capel, doedd dim un caffi yn y gymuned. Penderfynodd yr aelodau wario\u2019r arian angenrheidiol er mwyn trawsnewid y lle, er budd yr eglwys a\u2019r gymuned ehangach \u2013 gan sicrhau bod y bwriad o agor caffi yno ddim yn cystadlu gyda dim arall oedd yn yr ardal. Er bod yr adeilad yn rhestredig, cafwyd y caniata\u0302d angenrheidiol i wneud y newidiadau a gosodwyd cegin newydd sbon a thai bach o fewn yr adeilad, yn ogystal a\u0302 gwaith strwythurol arall. Ac yn ffodus iawn, roedd maes parcio sylweddol eisoes gan yr eglwys, a hynny o fudd mawr wrth newid defnydd yr adeilad i fod yn gaffi."}, {"text_idx": "#000005", "text": "\u2018Cawson ni gymorth gan adeiladwr a\u0302\u2019i wraig yn aelod gyda ni, ac roedd gyda ni ferch yn aelod hefyd a oedd eisiau rhedeg caffi. Ac yn 2018 agorwyd \u2018Bara Brith\u2019 yma \u2013 ac mae\u2019n deg dweud ei fod yn llwyddiant mawr,\u2019 cytuna\u2019r ddau. \u2018Roedd e\u2019n rhoi cyfle i bobl ddod allan bedwar diwrnod yr wythnos am ginio neu am goffi ac yn enwedig i bobl hy\u0302n yn yr ardal roedd cael hynny yn gwneud byd o wahaniaeth. Byddai pobl o gartref i\u2019r anabl sy gerllaw yma yn dod allan i\u2019r caffi, ac hefyd pobl ar eu laptops fyddai fel arall gartre yn gweithio ar eu pen eu hunain, a lle fel hwn yn adnodd gwerthfawr mewn ardal wledig.\u2019"}, {"text_idx": "#000006", "text": "Bu\u2019n rhaid i Bara Brith gau yn sgil y pandemig, ond daeth busnes newydd \u2018Te Orinda\u2019 i gymryd ei le ar y safle, sy\u2019n dal i ddefnyddio\u2019r lleoliad fel caffi gan gynnig te prynhawn. \u2018Rwy\u2019n falch dros ben ein bod ni wedi mynd amdani gyda\u2019r fenter yma. Dyw\u2019r eglwys ddim wedi gwneud ceiniog o elw wrth gwrs ac nid dyna yw\u2019r pwynt o gwbl; mae\u2019n rhan o\u2019n cenhadaeth trwy ein bod yn cynnig rhywbeth o ddefnydd a budd cymunedol,\u2019 atega Morys."}, {"text_idx": "#000011", "text": "Wrth gerdded i mewn i festri capel Tabor ym mhentre Dinas ar arfordir Gogledd Penfro, cewch wledd i\u2019r llygaid sy\u2019n gwbl wahanol i unrhyw festri arall yng Nghymru. \u2018Ers y gwaith i drawsnewid yr adeilad, mae\u2019r caffis sy wedi bod ma wedi bod yn llewyrchus dros ben \u2013 y lle yn aml wedi bod yn llawn dop!\u2019 esbonia..."}]